庚子歲寓遊楊州贈崔荆四十韻
作者：張祜
朝代：唐

paragraphs: 窮賤正相仍，逢君又廣陵。
坐愁身兀兀，行信脚騰騰。
小巷朝歌滿，高樓夜吹凝。
月明街廓路，星散市橋燈。
鈍僕常羞使，贏驂半醉乘。
酷遭狂客引，剛被俗人憎。
睚眦寧宜慣，趦趄苟未能。
坊期瑞芝宿，閣詢慶雲登。
逈眺江千里，高臨塔九層。
山嵐開碧罅，海日上紅稜。
曲岸盤回出，飛欄斗峻凭。
鷺鷥行淺草，龜殻上新菱。
野霽崗形兀，林昏地氣蒸。
春天聊共賞，夏日幾同瞢。
自給勞方寸，官沽厭窄升。
堅强心似石，險峭志如陵。
悶極行挑耳，狂來起扼肱。
腸風終作疹，肺病不爲徵。
玉樹當巡打，香毬帶柏承。
暗歸逃酒席，私語結鈎朋。
僻性從他論，幽情且自矜。
砌開紅艷槿，庭架綠陰藤。
冷滑連心簟，輕疎着體繒。
被裁新蜀錦，光砑小吳綾。
久滯終何益，長貧也未應。
莫輕垂耳驥，須看脫鱗鵬。
善惡都鈐口，存亡只撫膺。
楚才君漫倚，荆璞我虛憑。
委順容如妾，幽迂論若僧。
早知身足累，近信卜無徵。
畫虎誠堪誚，雕蟲詎可稱。
掃門蹤魏勃，開閣竚孫弘。
勿易侵苗鼠，須防止棘蠅。
足憂行夜露，心懼履春冰。
旅望孤煙起，鄉愁遠水澄。
每思人似玉，長願酒如澠。
去國程無盡，離筵思不勝。
感恩因病雀，逐物甚飢鷹。
詎憶園蔬灌，唯希社肉秤。
寃讎閑物在，知己大官薨。
郄弟終須得，蘧非誓欲懲。
看看重西去，從此又兢兢。